
Imștiinţare. 


Rugăm pe toți câţi au binevoit să primească această 
foaie să grăbească cu trimiterea plăţii de abonament. 
Administraţia foii » ȚARA N OASI RA". 





Cetitorilor. 


Pe toți, cărora le ajunge in mani această foaie îi 
rugăm să o cetească și dacă o socot de potrivită 
trebuințelor țărănimii să o răspândească între oa- 
menii noștri dela sate. 

Foaia apare săptămânal și o vor primi cetitorii 
Dumineca. 


Abonamentul e pe an . . . 4 cor. 
Pe jumătate de an  . . . . 2 y 
Pe trei luni ..... 15 


Banii sa se trimita la Adnotat revistei 
„Vara noastră“, Sibiiu — Nagyszeben. Asociaţiune. 





Toți cărturarii noștri, mai ales cei în atingere apropiată 
cu țărănimea — preoții si învățătorii — sânt rugați a trimite 
acestei reviste articole și Știri cari sânt în legătură cu trebile fă- 
rănimii. Îndeosebi primim bucuros articole cu poveţe economice, 
precum — și snoave, poezii poporale etc. Scriitorii artico- 
lelor sunt rugați a se folosi de un grai înțeles de 
popor, ca să nu fim siliți a supune Schimbării în redacție ar- 
ticolele. 

Pentru articolele bune dăm și o cuvenită răs- 
plată bănească. 

DESPRE BANCI. 


Mare este puterea banului. Mai mare, decum ar 
trebui să fie. De aceea avea toată dreptatea înțeleptul 
cronicar moldovean Miron Costin, să scrie în Letopiseţul 
său despre puterea banilor, după cum urmează: «Banii 
răscolesc în lume împărățiile și mari cetăți surp, cum 
zice un cuvânt leșesc: sula de aur zidul pătrunde» da 

Noi Românii, partea cea mai mare, nam prea avut 
noroc, cum navem nici azi, de această «sulă de aur». 
Banii niciodată nu ne-au îmbulzit. Bagseamă așă ne-a 
fost ursita: să rămânem oameni săraci. 

Din toată agoniseala muncii noastre, adunată la un 
loc, sau putut totuș înjghebă o mulțime de bănci ro- 
mâneşti. Doar chiar mai multe, decât ar fi trebuit. 

Despre băncile acestea s'a prăsit, în timpul din urmă, 
multă sămânță de vorbă. Cu rost și fără rost, dupăcum 
sa nimerit. Asa, un advocat din Banat a slobozit acum, 
nu de mult, într'o gazetă românească vorbe aspre îm- 
potriva tuturor băncilor noastre. Cică ele ar fi o pacoste 
pentru oamenii nostri dela sate, fiindcă jupoaie poporul, 
inglodându-l în datorii, până se îneacă. Că până nu erau 
atâtea bănci românești, sătenii nostri nu-și prea luau 
jugul datoriilor pe cap, fiindcă nu aveau încredere în 
băncile străine. Că băncile noastre nu ajutorează în 
deajuns poporul, ca să pună mâna pe pământ, ca să 
sporească moșia românească, temelia traiului nostru ca 
neam — şi altele, și altele... 

Acum noi, după puţina si neînsemnata noastră cu- 
noștință in afacerile de bancă, nu vom puteă spune, pe 
felelat, că lucrurile acestea sunt toate neadevăruri. Vom 

cuteză a spune însă, că lucrurile nu merg bine pretu- 
tindeni. Multe din băncile noastre par a-și fi uitat, că 
banii, pe cari îi chivernisesc ele, dimpreună cu toate 
cametele, pe cari le adună din truda poporului, ca să 
le risipească fără folos, prin buzunarele acţionarilor —- 
sunt o avere națională, asupra căreia nime nu-și poate 
formulă vre-un drept, afară de poporul nostru, care cre- 
ază și sporește aceste capitaluri. 

Foarte prost lucrează conducătorii băncilor dela 
sate, voind a înțercă pe poporeni dela orice binefacere, 
ce ar puteă izvori si pentru dânşii dintr'o chiverniseală 
înțeleaptă a banilor așezați la cutare bancă. Ei greșesc 
şi se înșală amarnic în socotelile lor, când umblă cu 
gândul de a se înfruptă singuri din venitele băncilor, de 
a fi numai domnii, el în de ei, la conducere, ca să nu-i 
poată nime împiedecă în planurile lor de căpătueli. Așa 
se întâmplă, că se formează câte o clică, adecă tovărășie 
mai mică, de câte-va rudenii sau câţi-va prietini de in- 
terese, care se înstăpânește apoi, în mod nedrept şi 
neiertat, asupra câtorva din băncile noastre, ca să le . 
sugă toată mana. De aci urmează apoi certe și pricini 
nesfârşite. In unele comune, cei ce nau putut încăpea 
în direcțiunea băncii vechi, se apucă și fac ei de capul 
lor alta nouă. Şi iată prilejul de învrăjbire și dezbinare 
e gata. Asta domnilor să știți, că nu e cu cale. Pentru-că 
băncile noastre trebue să aibă altă menire și alte scopuri, 
cu mult mai frumoase și mai creștinești. 

Ele trebue să fie înainte de toate institute de asi- 
gurare economică pentru traiul de mâne al neamului 
nostru întreg. Tocmai fiindcă e atât de adevărat — du- 
rere — cuvântul leșesc, băncile noastre sunt chemate 
să făurească, prin conducere şi chiverniseală înțeleaptă 
acea «sulă de aur», cu ajutorul căreia să putem străbate 
și surpà zidul tuturor vrăjmăşiilor, câte ne împresoară 
amenințând cu strivire viața neamului nostru, și cari fac 
pe bieții oameni săraci, să ia toiagul pribegiei în mână 
şi să plece, peste țări și mări, în afurisita de Americă, 
de unde se întorc franti și istoviți trupeste și sufletește. 

Cea mai de căpetenie datorinţă a tuturor băncilor 
românești e, înainte de toate, ajutorarea sărăcimii prin 
cumpărarea și parțelarea de moșii, prin înfiinţarea unor 

magazine de bucate ș. a., deci sprijinirea datorasilor, din 
sudoarea cărora trăesc aceste bănci și își ridică palate 
strălucite, ori este lipsă de ele, ori nu. — In rândul al 
doilea toate băncile noastre unite în o frumoasă tovă- 
rășie, care se numeşte «Solidaritatea» ar trebui să se 
sfătuiască, cum ar puteă veni grabnic în ajutorul școalelor 
noastre primejduite, jertfind toate împreună o sumă mare, 
iar nu tot așa cu țârăita, câte 50—60 coroane pe an, cum 
sa făcut pănă acum așa, ca de mântuială. Mai departe 
să se asigure o sumă mai mare pentru ajutorarea celor 
ce scriu cu tiparul și luminează poporul sau pentru ră- 
splătirea acelora cari, mergând în mijlocul poporului, îi 
dau prin graiu viu sfaturi economice si îndrumări ro- 
mâneşti. Să li se impună, în sfârșit, tuturor funcționa- 
rilor de bancă, dela cei mai mari până la cei mai mici, 
ca fiecare să țină cel puțin odată pe an o prelegere 
pentru popor. Nepăsarea lor de până acum a fost prea 
bătătoare la ochi. Anul trecut, de pildă, dintre 758 pre- 
legeri poporale, câte s'au ţinut sub oblăduirea « Asocia- 
țiunii», abia 6, zi șase au fost rostite de cătră niște 
funcționari de bancă, mai zelosi și cu mai multă dra- 
goste .pentru popor, de sigur, decât ceialalți tovarăși 
ai lor. 

Să nu se uite, că tocmai chestiunile economice, în 
deosebi cele de bancă, sunt cele mai arzătoare pentru 
traiul poporului nostru. Și fiind ele atât de încurcate, 
poporul are lipsă de multe, foarte multe și repețize lä- 
muriri. 

Dacă toate lucrurile acestea se vor face — şi ele 
trebuesc neapărat făcute, fără amânare! — atunci se vor 
toci învinuirile de tot felul îndreptate contra băncilor noa- 
stre, si va rămâneă curatul adevăr acela, pe care îl spune 
badea Gligor din povestirea fiertatului lon Pop-Reteganul, 
că adecă: «Băncile sunt ca apa, că apa stânge focul, 
apa domolește setea omului și a dobitoacelor si răco- 
rește câmpurile, apa ne spală de uriciune, dar de nom 
băga de seamă, apa ne și înneacă>.... 

Să fim deci cu băgare de seamă, oameni buni! Mai 
ales noi datorașii. I. Lupaș. 

COMUNA „VIITORUL. 


XXV. După 40 de ani. 


Părintele Peptea e cătră apusul vieții. După o muncă înțe- 
leaptă, încordată și neîntreruptă de 40 de ani, dânsul vede cu 
mulțămire comuna «Viitorul» ridicată între cele mai de samă 
comune. Biserica, școala, casa comunală, şi banca sunt adevărate 
podoabe ale comunei. Nu numai atât. Ele sunt înzestrate cu 
fonduri frumoase. 

Sfradele sunt regulate, provăzute pe delături cu șanțuri 
pardosite și umbrite de pomi. 

Cimiterul bisericei şi al morţilor închise, binerânduite și 
pline si ele cu pomi. 

Casele și zidirile economice corespunzătoare trebuințelor. 

Grădinile bine închise, pline de pomi și legumi şi la fiecare 
casă câte o sfupărie. Vitele toate de soiu' ales. 

Unelte si mașini economice înlesnesc lucrarea oamenilor şi 
vitelor. Hotarul comasat, bine lucrat şi aducător de belşug. 


Viile înoite cu viță americană. In grădina cea mare a şcoalei 
se produc mereu a/foi şi viță de vie pentru trebuințele locui- 
torilor. 

Locul de 200 jugăre, anume destinat pentru pomet, este 
plin cu cei mai nobili pomi si fiecare familie din comună își are 
acolo partea sa. Drumurile de hotar bine îngrijite și pe delături 
şi ele plantate cu pomi. | 

Insoțirile economice, începând cu: 

banca, 

societatea de asigurare a vitelor, 

fovărășia pentru valorizarea productelor economice, 

fovărășia de consum şi 

societatea de înfrânare, — toate prosperează și ridică bu- 
năstarea materială şi morală a locuitorilor. 

Nu mai puţin prosperează și celelalte însofiri cu caracter 
mai mult social, intelectual și moral, anume: 

însoțirea de femei pentru înfrumsețarea bisericii, 

societatea de cântări, 

corul bisericesc, 

societatea de cetire, 

societatea pompierilor şi orhestra lor, 

Prin școală, prin predicile ţinute neîntrerupt timp de 40 
de ani, prin prelegerile ţinute deosebit oamenilor în vârstă 
și prin cetit, — se introduce şi statornicește o vieață mai fru- 
moasă si mai vrednică în toate casele și peste tot între locuitorii 
comunei. 

Dela un timp oamenii ajung de cetesc toţi în Dumineci 
şi sărbători: în casă, în grădină, la stradă; alţii și în localul 
societăţii de cetire. 

Nu e casă fără o carte de rugăciuni și cartea evangeliilor, 
fără calendar, fără o foaie bună, adesea si fără o mică bibliotecă. 

Toţi iau parte cu drag la serviciul dumnezeesc, la predice 
și învățături. 

Toţi sunt harnici, toţi cruțători. 

Chiar și copiii economisează. De când sa întrodus casa 
de economie școlară, orice ban ei îl depun aici; nu pe ţigări si 
alte lucruri netrebnice, cum fac copiii din alte sate. Astfel ei 
se obicinuesc de mici la vieață cumpătată, la înfrânare și păstrare. 

Nici bețiile, nici luxul si alte lucruri stricăcioase nu întră 
în obicinuințele oamenilor din comună. 

Oamenii sunt pacinici şi nu râvnesc la bunul altuia. Jade- 
cățile le cunosc numai după nume. 

Câţiva rami ai industriei agricole ce poporul a început să-i 
deprindă în timpul iernii, sporesc si mai mult bunăstarea locui- 
torilor. Portul şi industria de casă se susţin neştirbite; limba, 
legea, jocurile, bunele obiceiuri şi datini asemenea. 

Prin întocmirile sale bune de tot felul, prin hărnicie şi pă- 
strare, prin dragostea de carte, prin vieaţa morală și religioasă 
«Viitorul» ajunge o comună fruntașe, o comună model. 

Comuna își are meseriasii şi negustorii formați din sinul 
său. O mulțime de meseriaşi, negustori şi cărturari s'au aşezat 
prin alte sate și la oraş. 

La miliție toţi feciorii din «Viitorul» ajung șărgi și se di- 
sting prin trezvie, curaj şi bune purtări. 

Femeile sunt podoaba satului: prin sănătatea, hărnicia si 
deșteptăciunea lor; dar mai ales prin vieaţa lor curată și prin 
împlinirea număroaselor si grelelor datorințe de bune mame, 
soţii și econoame. 

lată, iubiţi cetitori, comuna care formează, cum am zice, 
veriga de aur în lanțul nesfârşit al vieţii poporului nostru. 


Toţi cei în vieaţă, cari au muncit la măreaţa lucrare de înălțare 
a acestei comune, privesc cu drag în trecut si cu nădejde în viitor, 

Preotul insus care a avut partea leului în toate aceste 
lucrări fericitoare pentru popor, dupăce își aşează drept următor 
în scaun pe un nepot al său, are fericirea de a puteă să zică cu 
dreptul Simeon: «Acum slobozeşte stăpâne pe robul tău în pace... I» 


SCRISORI CĂTRA ȚĂRANI. 
VI. 
Bade Şofroane! 

După cum văz că-mi scrie Niţu, nepotul dumnitale in seri- 
soarea cea mai de pe urmă, trebue să-ţi spun drept că nu s'arată a 
copil rău; numai nu ştiu acuma, le scrie din capul lui ori i-le spui 
Dta, că mie mi-s'ar păreă, că după vârsta lui necoaptă, îmi pune 
o întrebare prea mare, la care nici eu nu pot răspunde tocmai, 
tocmai, la temeiu, si, tare mi frică, că n'or putea răspunde nici alții 
mai procopsiţi la minte ca.noi doi. 

Adecă 'mi scrie Niţu: 

vp... Si aş vreă să ştiu bădită — că asa i-am scris să-mi 
zică — dece nu mai e lumea noastră ca cea de demult, dece? 
că eu nu mă pricep bine în socoteala lumii, că unii zic că am 
înaintat în deşteptăciune şi ne ştim duce traiul cu rândueli mai 
bune, dacă le dăm de rost; că acum mintea omului, cât ar fi el 
de prost, tot îi mai largă, decât aceea al celui mai cuminte om 
de-acum cincizeci de ani în satu nostru, afară de popa și de da- 
scălu, — daco fi fost dascăl pe atuncia. Da eu, bădiţă, după so- 
coteala mea cred că de-abiă de-acum, de un cârd de vreme, în- 
cepem noi a ne prosti, că văd eu bine cu cât amar se câştigă banul 
şi ce lesne îl aruncăm din mână! Războiul stă deșelat în şopru, 
acul stă ruginit în fundul lăcriţii, şi portu-i corcit, si jidovul vinde 
dichisituri pentru podoabele femeiești pe tulei de cucuruz, şi pi- 
strițează satul și ne corcește portu, şi ne face de râsul lumii, că 
eu dela moartea bunicii nam mai văzut cămaşe cu altiţă nici iie 
cu fodori cusută de mână de femeie, făr' tot numai dichiseli cari 
de departe bat la ochi, iar de-aproape miroasă a lene. Eu nu 
ştiu, acum bădiţule, fi-va ăsta spor la minte, ori am perdut-o şi 
pe care am avut-o! Si te-aş rugă să mă descebăluieşti Dta în 
treaba asta, că mie tare îmi vine a crede că noi mergem îndărăt!“ 

Uşor de întrebat, dar greu de-a răspunde! 

De ce? 

De ce ne-am corsit portul! 

Dar de ce l-am coreit? 

Vezi asta-i asta! 

După socoteala mea tot s'ar puteă răspunde! 

Pe vremea când s'a înfiripat frumosul nostru port românesc, 
el na izvorit după oarecare rânduială pusă la cale de te miri 
ce maistăr, şi el s'a născut din hărnicia femeii, care zi de zi cu 
acul 'n mână şi-a scris pe pânză înecurile inimii, căci ea coseă 
şi plângeă de multeori; ori dacă nu plângeă, totuș gândul ei era 
dus departe, departe de tot, iar acul, harnicul ac, tornă pe pânză 
toate câte le vedeă gândul în cale: locuri cu verdeață, cusute cu 
ibrişin verde, locuri de jale, cusute cu ibrişin negru, locuri sfinte 
cusute în cruci, locuri sângeroase cusute cu ibrișin roșu arzător 
şi un răsărit de soare, şi-un amurg de seară și-au găsit culoarea 
în acul femeilor noastre tocmai cum toate acestea şi-au găsit tăl- 
măcirea în cântecele noastre din popor. 

Cine a făcut dichiselile, cine a făcut cântecele poporale? 

Cine? 

Puterea de plăsmuire a poporului român, bade Şofroane! 

Ele n'au fost altceva, decât tisnituri izvorite din frămân- 
tarea sufletului nostru, pe cari, ne-având cui le spune, le-am aşezat 
pe pânză ori am făcut din ele cântece. 

Numai asa îmi pot eu închipui de unde ne-a rămas nouă 
frumoasele dichiseli de pe vremea veche! 

Acum că de ce încep a se corci şi a se împestriţă, despre 
asta ne putem mai uşor da seama. 

Noi suntem oameni săraci, si de altfel Dzeu ne-a binecu- 
vântat să fim sporniei în copii, ne pomenim numai aga ca într'o 
glumă, c'avem la casă câte 3 fete și 2—3 feciori. Si tot dl mai 
mic îi mai drăgălaș, tot dl mai mic îi puiu tatii şi tot cea mai mică 
îi puia mamii! Așă că din puiu în puiu ne pomenim că mai să 
nu mai incăpem în casă. 

Si atunci, stăi! că nu mai merge! 

Trebue să mai rărim din ei. Pe Ioniţă şi pe Niculiţă îi băgăm 
sluguliţe, pe Mărie şi pe Dochie, le băgăm slujnicuţe, că-și câ- 
știgă îmbrăcămintea, hrana, si, mai au şi-o mică sâmbrie. 

Vezi aci e răul pentru fete, pentru muierile de mai târziu 
ale feciorilor nostri. 

Ele mergând la oraș slujnicuțe, pe lângă că se despart de ac 
şi de războiul de ţesut, dar apoi mai învaţă şi multe deprinderi 
rele, cari stau în mare duşmănie cu apucăturile cele bune ale 
sătenilor nostri. 

Cred că nu odată ai văzut plecând din sat câte-o copilita 
la oraş să se bage slujnicuţă. Ea pleacă îmbrăcată în opincuțe, in 
o iie groasă, peste ea o cătrinţă, şi un surf, strânse cun brâu 
gros iar pe de-asupra un clichin cu mâneci largi şi-un bobouaș 
făcut din păr de bivol. 


Dar peste 3—4 ani, când aceeaş copilă vine 'n sat să-și 
caute părinţii, doamne ce schimbare! 

O vezi cu faţa subţire de s'o tai Cun fir de păr, cu mânile 
moi ca bumbacul, în cap c'o maramă de mătasă, de sub care flu- 
tură, în loc de frumoasele cosiţe, un păr scârlionţ, ars cu fierul ca 
să steă creţ, îmbrăcată în o iie din cel mai subţire jolgiu, c'o 
cătrinţă de postav scump pe care şerpuiesc nişte cusături minu- 
nate de mătasă (însă nu de ea cusute), cun gurt tot de postav 
cusut şi mai bogat, încinsă strâns c'un brâu numai în ţinte, iar 
pe de-asupra c'o lăibărică de-ţi ia vederea când o priveşti: în 
mână are o umbrelă de mătasă, in picioare neşte păpuci de cea 
mai moale pele, cu vârfuri de lac. Si-asa calcă de sumet, şi-așă 
face la fasoane, de să te miri si mai multe nu, că te gândești că 
dac'ai îmbrăcă-o in straie nemţești ai scoate din ea o doamnă, 
şti, numai ca aia. 

Şi când mamă-sa, de bucurie, pune ciaunul la foc şi-i toarnă o 
mămăligă, cum îi datina pe la sate, cu curechiu, cu fasole, cu brânză, 
cu ce dă Dzeu, numai ce-o vezi că strâmbă din nas; și-i casa 
proastă, si nu-i place satu, şi-şi fereşte păpucii de tina şi de bă- 
legar şi.... numai ce-o vezi peste 4—5 zile că fuge din sat, că 
i-se pare Car fi păcat să-și mânce zilele între prostime, ea care-i 
făcută pentru traiu mai bun. 

Vezi acum, bade Șofroane, dacă nepotul Dtale, merge că- 
tana şi are nenorocul să între în mrejele ei și prinde a o 'ndrăgi, 
şi-o ia de nevasti, apoi vi mâncă şi Dta cafeiu în loc de mă- 
măligă cu brânză, da războiu în casă nu-i vedea, da pănură tă- 
sută nu-i duce 'n târg și coșarul nici toamna nu va mai fi plin. 

Asa dară, iată cine ne corceşte portul! iată cine aduce in 
sat patima luxului! 

Să facem dar, cum D-zeu ne-a milui, şi să nu mai trimitem 
fetele noastre slujnice la oraș, că numai ele ne strică portul și 
ne duce la destrăbălarea vieţii noastre! că vezi dta, bade Şofroane, 
muierile-s muieri și pace, dacă vede una că cealaltă îi mai în- 
forfonată apoi nu se lasă până n'o fi si ea ca aia şi aga se ia 
una după alta ca oile și ne duce și pe noi cu capul în lac. 

Să ţinem dar copilele noastre în sat, să le punem acul în 
mână, să scoatem războiul din şopru și să-l diregem, căci numai 
asa se va putea suguşă această rea apucătură din zilele noastre. 
Să nu ne uităm la cei 2—3 zloți pe lună, care i-ar câștigă, că 
cu preţul acelora vindem curăţenia, cinstea şi hărnicia femeilor 
noastre, 


Că ele se deşteaptă la oraș — numai în rău! — auzi, bade 
Şofroane, numai în rău! — vorba lui Niţu: „că mie tare îmi vine 
a crede că noi mergem îndărăt!“ Delasântioana. 


INCEPUTUL ȘI DESVOLTAREA BANCILOR 
POPULARE DIN ROMANIA.) 


Vieaţa economică a satelor din România, până bine de cu- 
rând, lipsită de orice organizaţie, eră lăsată în grija cămătarilor 
fără suflet, a căror acţiune de subminare de multeori se făcea 
sub ochii administraţiei nestatornice si în urma neinteresului mul- 
tora dintre marii proprietari îşi putea deschide largi drumuri pentru 
ruinarea, economică a sătenilor. 

In vreme ce populaţia dela oraşe, îndeosebi întreprinzătorii, 
comercianții si marii proprietari aveau adăpost si sprijin finan- 
ciar in Banca Naţională a României, în Creditul urban, Banca 
agricolă, Creditul rural și alte așezăminte cu deplină putere fi- 
nanciară — populația satelor eră lăsată în ştirea Domnului. 

Când uzurăria condamnabilă și lipsa ori-cărei organizaţii 
ameninţă să pustiască întreg avutul ţăranilor, s'au ridicat însu- 
fleţiţi din mijlocul satelor şi în butul tuturor greutăților și în lipsa 
de orice scut şi temelie legală au pornit agitația pentru înfiin- 
tarea de bănci populare sătești — chemate ca cu timpul să des- 
robească şi să fie cel mai puternic sprijin al satelor din România. 

Pe urmele acestei însufleţiri s'a înfiinţat la 29 Octomvrie 1891 
prima bancă populară sătească din România, în comuna Dara, ju- 
deţul Buzău, sub numirea „Dumitra“. Operațiunile le-a început la 
1 Noemvrie a aceluiaș an, având 34 membri și capital de 127 
Lei (azi cu capital de 2606 Lei 84 bani). 

Mișcarea odată începută, ea s'a întins peste întreagă ţara, 
dar au trebuit doi ani de propagandă însufleţitoare în scris si cu 
graiul viu, până când s'a înființat a doua bancă populară la 10 
Martie 1893 în comuna Pucioasa, judeţul Dâmboviţa sub numirea 
„Tåäranul“ cu 39 membri si capital de 1328 Lei (azi cu capital 
subseris de 11,333 Lei). 

In acelaș an s'au mai înfiinţat alte 5 bănci populare și anume: 
„Frăția“ în comuna Voinești, jud. Dâmboviţa lu 1 Iunie 1893 cu 





1) Din broșura „Băncile populare din România“ de V. C. Osvadă. 

21 membri şi 45 Lei 40 bani capital (azi are capital de 111,317 
Lei 81 bani). „Caraiman“ în comuna Breaza-de-sus, jud. Prahova 
la 26 Octomvrie 1893 cu 36 membri şi 600 Lei capital (azi are 
capital de 524,518 Lei 72 bani). „Trimbiţa“ în comuna Gherghița 
jud. Prahova la 1 Iulie 1893 cu 82 membri si 1875 Lei 92 bani 
capital (azi nu mai există). „Valul de-Rdsună“ în comuna Bez- 
deadu, jud. Dâmboviţa la 15 August 1893 cu 24 membri şi cu 
1800 Lei capital (azi are capital de 20,002 Lei 5 bani. „Lucea- 
fărul“ în comuna Mircești jud. Putna la 9 Decemvrie 1893 cu 
24 membri şi 213 Lei capital (azi are capital de 1818 Lei). 

In anii 1894 şi 1895 nu s'a mai înfiinţat nici o singură bancă 
populară ; în 1896 s'au înfiinţat trei (câte una în judeţele Prabova, 
R -Sărat şi Tecuci). In anii 4597 până la 1900 s'au mai înființat 
alte 70 bănci populare nouă. i 

In anii 1901 şi 1902 mişcarea a luat proporţii foarte mari, 
în raport cu trecutul, căci în acești doi ani s'au înfiintat nu mai 
puțin ca 630 bănci nouă. Astfel cu sfârșitul anului 1902 erau în 
România în total 700 bănci populare cu un capital social de 
4.250,600 Lei 13 bani. 

In fruntea mişcării îi vedem pe harnicii si deşteptii învă- 
tători rurali, care inpintenati şi de ministrii instrucţiunii publice 
— şi ajutorati de preoti si alţi fruntaşi ai satelor au făcut aproape 
minuni în jurul înființării băncilor populare. 

Intreagă munca acestor însufleţiţi, deşi eră cu roade foarte 
frumoase nu-și aveă încă temeliile solide, pe care să se poată 
inalfa fără temeri mâretul edificiu al băncilor populare — deoa- 
rece înainte de anul 1903 băncile populare din România nu aveau 
bază legală definitivă. Legislatura României nu dădea înainte de 
1903 nici un scut deosebit, nici un privilegiu, ba nu privea băn- 
cile populare nici ca persoană morală, căci existenţa lor juridică 
nu eră recunoscută prin nici o lege. Băncile populare erau deci 
mai mult ori mai puţin alcătuiri cu caracter privat şi de multeori 
individual şi nu erau supuse nici unui fel de control public și nu 
aveau să dee nimănui socoteli despre gestiunea şi sfârșiturile 
ajunse. 

Recunoscându-se insă în urmă şi din partea bărbaţilor dela 
cârma tării marea importanţă si foloasele nepretuite ale institu- 
tiei Băncilor populare pentru populaţia satelor — în anul 1903 
parlamentul a votat la 28 Martie „Legea asupra Băncilor popu- 
lare sătești şi a Casei lor centrale“. 

Prin această lege toate băncile populare sâteşti se conzideră 
ca societăţi comerciale (art. 2), iar acele bănci populare, care 
se constitue în condiţiile legii amintite au personalitate juridică 
(art. 3). 

Pentru a veni in ajutorul şi a asigură supraveghiarea ad- 
ministraţiunii băncilor populare si a societăţilor cooperative de 
producţiune și conzumaţiune, prin legea amintită statul a creat 
în Bucureşti o Cusă centrală a băncilor populare sătești, adăpo- 
stindu-o la început pe lângă Creditul agricol. Dela 1 Aprilie 1906 

insă Casa centrală, ca să poată lucră mai cu ușurință si mai 
direct a fost despărțită de Creditul agricol şi azi are o direcţie 
generală deosebită funcţionând ca persoană morală. 

Dela intrarea în vigoare a legii din vorbă — mişcarea băn- 
cilor populare a luat un avânt neașteptat, In întreagă ţara s'a 
pornit o nobilă întrecere pe de o parte in înființarea de nouă bănci, 
pe de aită parte în a reface actele constitutive şi statutele şi a 
le autentilică la judecătorii, ca să ajungă sub scutul nouei legi 
a băncilor populare. 

După o muncă stăruitoare de 3 ani, cu finea anului 1905 
erau în România în totul 1849 bănci populare cu un capital sub- 
scris de 16.786,096 Lei 25 bani, din care eră efectiv solvit 12.665,824 
Lei 91 bani. Fondurile de rezervă se urcau la cifra de 514,388 
Lei 43 bani, iar fondurile culturale, filantropice etc. şi donaţiunile 
la suma de 41,919 Lei 23 bani. 

In acelaş timp băncile populare administrau si Depuneri spre 
fruetificare în sumă de 2.512,520 Lei 9 bani, 

Adaugând la aceste sume beneficiile nete de 1.158,482 Lei 
99 bani precum şi imprumuturile acordate băncilor populare de 
Casa centrală (la 265 bănci) în sumă de 686,943 Lei 57 bani 
— ştim că Băncile populare sătești lucrau la finea anului 1905 
cu capitaluri în total de 77.390,079 Lei 22 bani, 

Numărul membrilor dela toate băncile populare a fost de 
198,411. 

Dintre băncile populare cel mai mare capital social şi de- 
plin vărsat il are banca populară „Caraimanul* din Breaza-de- 
sus în sumă de 524,578 Lei 72 bani, care de altfel are şi cele 
mai mari depuneri spre fructificare în sumă de 88,370 Lei 13 bani. 

Mai multe bănci populare sunt în județul Dâmboviţa (100). 
Mai mari capitaluri au băncile din judeţul Prahova. 

Toate datele de până aci prezintă situaţiile până la finea 
anului 1905. Dar ca să ne convingem despre puterea cu care cu- 
cereşte mișcarea băncilor populare însemnăm că dela 1 Ianuarie 
până la 1 August a anului curent s'au înfiinţat 140 bănci nouă, 
aşa că la această dată numărul băncilor populare, în afară de 
cele 37 bănci desființate în decursul timpului eră de 1987, 

Inafară de aceste bănci cu sprijinul Casei centrale şi în 
legătură cu bânciie sătești, care toate sunt de credit, în timpul 
din urmă s'au mai alcătuit 37 obştii săteşti (tovarash pentru arân- 
dare) cu 4503 membri, care au arândat pâmânt în întindere de 
41,437 hectare pe preţul de 1,259,958 Lei. 

Se mai pregăteşte încă constituirea alor 11 obștii sătești. 

Tot în legătură cu Centrala şi cu băncile sătești s'au mai 
înființat 28 însoțiri de conzum, 3 tovărăşii pentru cumpărarea de 
maşini agricole, 2 brutării, 3 lăptării, 2 ţesătorii şi 1 grădinărie. 

Aceasta e schița generală a inceputului și a sfârşitului ajunse 
de mântuitoarea instituţie a băncilor populare din România. 

POMARITUL ȘI FOLOASELE LUI. 


(Continuare). 


De aceea eu unul, care cunose grădinile si pometele ţăra- 
nilor nostri și ştiu cum în grădinile lor sunt grămădiţi pomi peste 
pomi, cum pomi răsăriţi din rădăcinile altora, ori din sâmburi 
căzuţi în jurul pomilor mai bătrâni, umplu tot locul din grădină 
şi prefac grădina într'o adevărată pădure, — eu unul was pune 
premii pentru cei ce mai sădese pomi în o astfel de grădină, 
ci pentru aceia, cari scot pomii din ea şi ii rărese astfel, ca între 
ei, dacă nu opt, dar barem șase stânjini să fie loc gol, în lung 
şi în lat dela un pom până la altul. lar acolo unde printre pomi 
se fac sămănături, locul liber între un pom și altul trebue să 
fie cel puţin de zece stângini, pentruca razele soarelui și ploaia 
să poată străbate printre pomi și la sămănăturile dintre ei. 

Pân'aici am fi în curat cu depărtarea ce trebuie să fie între 
un pom şi altul. Dar apoi să nu uităm, că pomul trebue să se 
hrănească din pământ şi că deci ei numai acolo va trăi unde în 
pământ va află hrana trebuincioasă. — Grădina despre care am 
vorbit mai sus, odinioară pădure — inzadar vom scoate pomii ne- 
trebnici din ea, pentrucă ca şi asa nu va fi în stare să dea 
hrana trebuincioasă, nici pomilor cari au mai rămas întrânsa, 
— Pentruce ? Pentrucă mulţimea de pomi aflaţi pân'aci întrânsa 
au supt tot sucul din pământ si acesta a rămas acum sterp si 
pentru pomii cari au mai rămas întrâusul, 

Starea asta, când pământul nu mai poate să hrănească pomii ori 
plantele ce se află pe el, se numeşte: oboseală. Şi ea vine de acolo, 
că pomii ori plantele aflătoare de multă vreme pe acelaș pământ în 
cursul vremurilor au supt din pământ toată vlaga care e de lipsă 
spre hrana acelor pomi. De aceea nu este bine ca întrun loc, 
unde s'a aflat un anumit pom, să sădești, dacă acesta piere, un 
alt pom de acelaş soiu. Din aceustă cauză e de mare folos şi 
la arături să schimbi mereu sământele. Pentrucă, dacă pe un loc, 
fie el cât de bun, vei sămână intruna tot grâu ori tot eucuruz, 
dela o vreme nu se va mai face; pecând dacă vei sămână odată 
grâu, după aceea cucuruz, apoi cartofi şi numai după aceea iar 
grâu, grâul acum se va face cum se cade. 

Spre înțelegerea celor zise, trebuie să mai spun că fiecare 
soiu de plantă şi de pom trage altfel de materie din pământ, 
după cum îi prieşte la creșterea sa, De aceea p. e.: întrun pă- 
mânt unde grâul nu se mai face cum se cade, porumbul poate 
da încă roade destul de bune. De aceea mai departe intr'un loc 
în care p. e. zeci de ani a stat un măr, alt măr pus în locul lui 
nu se va mai desvoltă cum se cade, pe când un prun sau un 
nuc, dacă pământul este altcum bun, poate să aducă încă roade 
îmbelşugale. 

După ce am arătat că pomul ca şi ori şi ce altă plantă îşi 
trage din pământ hrana sa, lucru firesc că numai din acel pământ 
şo va putea trage, în care o va află. Va să zică pământul în care 

plantezi pomi trebue să fie bun, roditor. — Bun însă pentru pomet 
este mai fiecare pământ, care nu este apătos sau supt și istovit 
de tot de plantele ce sau aflat mai 'nainte intr'ânsul. Dar chiar 
şi pământul nepotrivit pentru pomet se poate direge, delăturân- 
du-se relele ce-l bântue şi dându-i-se materiile ce-i lipsesc. 

Astfel s. p. pământul apătos poate fii îndreptat, trăgându-se 
şanţuri cari să îndepărteze apa dintr'ânsul. lar pământul supt şi 
obosit, sau din firea lui neroditor să direge prin aceea, că se ri- 
golează, adecă se sapă foarte adânc de două până la trei urme 
şi pământul cel neroditor din fund se scoate la suprafața pămân- 
tului, iar cel bun de deasupra se așează dedesupt. In modul acesta 
pământul rău, expus ploilor, frigului si razelor soarelui se face 
bun si fraget. Și pătrunzând ploile, frigul și căldura razelor soa- 
relui în pământul răsfirat, se câştigă un strat gros de pământ bun, 
căruia mai aându-i-se încă și gunoiu deajuns, îngropat în el, astfel 
câştigăm un strat gros de pâmânt în care rădăcinile pomilor şi 
ale plantelor se pot adânci după plac, pot trage din el hrana tre- 
buincioasă şi pot astfel hrăni și desvoltă pe deplin plantele şi 
pomii plantați în acest strat de pământ. 

Dar și când nu se rigolează pământul întreg, locul unde au 
să se planteze pomi, negreșit trebue mai "nainte rigolat. Trebue 
făcută o groapă de cei puţin trei urme în lung, în lat si în 
afunzime, din care să scoate tot pământul şi se lasă neastupată, 
de toamna până primăvara, ori de primăvara până toamna. Pă- 
mântul scos se curăţă de rădăcini, se mestecă apoi cu pământ 
bun şi odihnit, ori cu gunoiu putred şi cu var si apoi se în- 
fundă groapa cu el cel puţin cu 8 zile înainte de ce se plantează 
pomul, că astfel să aibă vreme să se așeze, căci altcum sar 
aseza mai târziu cu pom cu tot şi pomul ar veni să steă prea 
afund plantat în pământ şi din pricina asta nu s'ar mai puteă des- 
voltă cum se cade. 

Plantarea pomului se face astfel, că pomul se pune în mij- 
locul groapei, se răsfiră apoi rădăcinile lui în toate părțile si se 
vâră pământ printre ele, apoi se pune pământ deasupra râdă- 
cinilor si pomul se ridică de mai multe ori în sus şi se scutură, 
ca astfel pământul să străbată bine printre rădăcini, la urmă se 
calcă si apoi se udă bine, ca pământul să se prindă de rădăcini, 

Un pom astfel pus negreșit se va prinde şi va aduce bu- 
curie stăpânului său, dacă va fi fost tinăr si în putere şi va fi avut 
rădăcini sănătoase, cari să-şi poată îndeplini chemarea lor. Când 
însă, — ca de obiceiu — se face o groapă numai cât o căciulă, 
când groapa asta se face intrun pământ traversat din toate 
părțile de rădăcinile altor pomi şi când apoi pomul se grămă- 
dește cu rădăcinile sale într'o astfel de groapă: atunei e pa- 
gubă de muncă si de pomișor căci el deşi cumva, ca prin mi- 
nune, se va prinde, roade si mai ales roade bune si frumoase 


nu va da niciodată. (Va urma). 


© BCUCluj 








794 ȚARA NOASTRĂ 
DIN POPOR. 

In cel vârvuţ de opeină Nimie nu ne despărțeşte, 
leste-o cruce de cetină. Nici mă-ta, nici tată-to 

„Pe din jos de cetinea Nici Vlădicu din Ghisou (Ghisău) 
leste-o mândră îloricea. Nici mă-ta, nici ai tăi fraţi, 
„Du-te mândruţ şi o ia Nici Vlădicu din oraş. 
Uită de dragostea mea!“ De-o tinea giulișu!) lung 
C'amu-i vremea de doi ai, De-acea ne-om iubi mai mult; 
De când la inimă "mi stai. De-o ţinea giulișu mare 
Num'on an de s'ar mai trece De-acea ne-om iubi mai tare. 


1) Şedinţa. 


STIRI. 


In zilele aceste și-a început din nou călătoriile sale prin 
Ardeal, artistul Zuharie Bârsan care va da împreună cu alți 
artişti piese de teatru în oraşele noastre mai de frunte, Zilele 
aceste joacă în Braşov, de unde va veni la Sibiiu. Teatrul, pe 
lângă că e un mijloc de cea mai curată petrecere, e şi un prilej 
de învăţătură. Indeosebi la noi are mare însemnătate. Prin el 
ne putem cultivă limba şi înaintă cultura românească. 

© 

In 19 Nov. n. se va ţineă adunarea societății fondului de 
teatru în Cohalm, îi 

In 12 Nov. n. se va desbate la curtea cu jurati din Cluj 
procesul de agitaţie intentat redactorului acestei reviste pentru 
publicarea articolului „Poveste de jale“ din „Ţara noastră“, 

L+) 

In 19 Nov. n. se va desbate la tribunalul din Sibiiu procesul 
intentat redactorului acestei reviste pentru publicarea articolelor: 
„Ţineţi-vă portul“, „Soboarele bisericii“, „Cum să vorbim“, „Cum 

| să scriem“ din „Țara noastră“. | 
[+] 

Zilele aceste a fost ascultat la poliţia din loe dl Oct. Tăs- 

lăuanu redactorul rev. „Luceafărul“ pentru publicarea mai multor 


i articole. 





Editor: Octavian Goga. i Tiparul tipografiei arhidiecezane. Sibiiu. 


© BCUCluj 





